b'\n_START_ARTICLE_\nMahatma Gandhi\n_START_SECTION_\nMladost\n_START_PARAGRAPH_\nGandhi je bil sin Karam\xc4\x8danda Gandhija, devana (glavnega poslanika) Porbandra, in Putlibe, Karam\xc4\x8dandove \xc4\x8detrte \xc5\xbeene. Gandhiji so bili iz kaste trgovcev. Beseda \xc2\xbbGandhi\xc2\xab\xc2\xa0pomeni trgovec z di\xc5\xa1avami, a dru\xc5\xbeinsko podjetje je bilo predvsem posojanje denarja. S trinajstimi leti se je poro\xc4\x8dil s Kasturbo (Kasturbaj), ki je bila istih let. Imela sta \xc5\xa1tiri otroke, vse sinove. To so bili Hariral Gandhi (*1888), Manilal Gandhi (*1892), Randas Gandhi (*1897) in Devas Gandhi (*1890). Ko mu je bilo \xc5\xa1estnajst let, mu je umrl o\xc4\x8de. Vedno je trdil, da je imel do smrti svojega o\xc4\x8deta z njim zgledne odnose. Na o\xc4\x8detovo \xc5\xbeeljo se je odlo\xc4\x8dil za \xc5\xa1tudij v Angliji, zaradi \xc4\x8desar je bil izlo\xc4\x8den iz kaste. V tistem \xc4\x8dasu namre\xc4\x8d v Indiji ni bilo dovoljeno potovanje preko morja._NEWLINE_Z devetnajstimi leti je od\xc5\xa1el na Univerzitetni kolid\xc5\xbe v Londonu na \xc5\xa1tudij prava. Pod prisego materi, da ne bo jedel mesa ali se prepu\xc5\xa1\xc4\x8dal spolnosti, je v Londonu med \xc5\xa1tudijem naletel na vegetarijansko restavracijo in mnoge angle\xc5\xa1ke vegetarijance ter se celo v\xc4\x8dlanil v Dru\xc5\xa1tvo vegetarijancev. Preko pripadnikov tega dru\xc5\xa1tva je spoznal Anne Besant, teozofsko dru\xc5\xbebo in mnoge prijatelje, prvi\xc4\x8d je tudi pri\xc5\xa1el v stik z nekaterimi knjigami iz svoje domovine, kot je na primer Bhagavad-gita in nekatera dalj\xc5\xa1a temeljna kulturno-verska dela, ki so bila za javnost zanimiva, kasneje pa podobno kot joga tudi modna. Med \xc5\xa1tudijem je tako spletal razli\xc4\x8dna znanstva in prijateljstva, ter se seznanil z mnogimi idejami, katerim druga\xc4\x8de niti ne bi bil izpostavljen. V svoji avtobiografiji tako pripoveduje o marsikateri knjigi, ki so mu jo takrat priporo\xc4\x8dili ali jo je dobil v roke med \xc5\xa1tudijem in ji je posvetil resno pozornost. \xc5\xa0e posebej izpostavi Annie Besant kot \xc5\xbeensko aktivistko, ki je bila kasneje pomembna tudi politi\xc4\x8dno za Indijski kongres, in nekatere verske iskalce, ki so se v\xc4\x8dlanili v Teozofsko dru\xc5\xa1tvo.\n_START_SECTION_\nGibanje za indijsko neodvisnost\n_START_PARAGRAPH_\nJanuarja 1915, ko se je vrnil domov z Londona, se je odlo\xc4\x8dil, da se mora zaobljubiti rev\xc5\xa1\xc4\x8dini. V letih, ko je bil odsoten, se je raz\xc5\xa1iril spodbuden glas o malem Indijcu v Ju\xc5\xbenoafri\xc5\xa1ki republiki. V Indiji so mu kmalu po vrnitvi nadeli ime Mahatma, kar v hindij\xc5\xa1\xc4\x8dini pomeni \xc2\xbbvelika du\xc5\xa1a\xc2\xab. Med prvimi ga je tako imenoval Tagore. Gandhi je hitro spoznal, da svoje de\xc5\xbeele po dvajsetih letih odsotnosti skoraj ne pozna ve\xc4\x8d, zato se je podal na potovanje po Indiji._NEWLINE_V javno \xc5\xbeivljenje je vstopil razmeroma pozno, \xc5\xa1ele leta 1919, ko so Britanci sprejeli zakon, ki je Indijcem odrekal \xc5\xa1tevilne pravice, oziroma zahteval, da so registrirani vnaprej s prstnimi odtisi in osebnimi podatki, kar za druge prebivalce imperija ni bila zahteva. V naslednjih 29 letih je postal osrednja osebnost indijske politike. Ves ta \xc4\x8das je ostajal zvest na\xc4\x8delom svoje filozofije o nenasiju in borbi za resnico. Prizadeval si je za ekonomsko neodvisnost Indije oziroma za samooskrbo, ki je bila za Britanski imperij in gospodarstvo prostega trga tedaj dale\xc4\x8d najnevarnej\xc5\xa1a ideja. V javnosti je nosil le doma napravljena tradicionalna obla\xc4\x8dila in poveli\xc4\x8deval kolo, s katerim so se ta preprosta obla\xc4\x8dila izdelovala. \xc5\xbde zelo zgodaj, leta 1924, je predsedoval Indijskemu nacionalnemu kongresu._NEWLINE_8. aprila 1919, ko se je odpravljal na protestno zborovanje v New Delhi, so ga britanske oblasti ustavile in poslale nazaj. Novica se je hitro raz\xc5\xa1irila in razburila njegove privr\xc5\xbeence. Pri\xc5\xa1lo je do nemirov, v katerih je bilo ubitih nekaj ljudi, v Amritsarju so bili ob po\xc5\xbeigih ubiti celo \xc5\xa1tirje Evropejci. Ghandi je bil pretresen, poleg \xc5\xbertev in \xc5\xa1kode, ki je bila povzro\xc4\x8dena, je bila po\xc5\xa1kodovana tudi njegova javna podoba, \xc4\x8de\xc5\xa1, pridiga nenasilje, a njegovi prista\xc5\xa1i so najbolj nasilni. Gandhi je kmalu po tem pozval javnost k vsedr\xc5\xbeavnemu postu v pokoro za vse smrti. Nasilje je 10. aprila stopnjevalo do te mere, da je med enim od protestnih shodov britanski general svojim vojakom ukazal streljati na zbrano mno\xc5\xbeico. Pri tem so vojaki ubili 379 ljudi, preko 1200 protestnikov pa je bilo ranjenih. Kasnej\xc5\xa1a parlamentarna preiskava je pokazala, da je bilo v incidentu lahko tudi do 1000 mrtvih in 1000 ranjenih._NEWLINE_Med letoma 1920 in 1930 je Gandhi pripravil zelo malo odmevnej\xc5\xa1ih zborovanj in shodov. Obi\xc4\x8dajno so se shodi kon\xc4\x8dali z njegovo aretacijo. Na teh shodih je Angle\xc5\xbee pozival, da zapustijo Indijo. S\xc4\x8dasoma se je Gandhi vedno manj pojavljal v javnosti. Indijski nacionalni kongres namre\xc4\x8d ni imel ve\xc4\x8d potrpljenja s politikom, ki je bil v osnovi naperjen zgolj v samovlado in samoupravljanje, medtem ko je bila Indija v mnogo\xc4\x8dem izrazito neenotna zdru\xc5\xbeba, ve\xc4\x8dina indijskih izobra\xc5\xbeencev pa je prejela predvsem britansko izobrazbo v katero so dru\xc5\xbeine tudi veliko vlo\xc5\xbeile. Najodmevnej\xc5\xa1i shod in nastop se je zgodil marca 1930, ko je Gandhi organiziral pohod do 400 kilometrov oddaljene obale Indijskega oceana. Med po\xc4\x8dasnim pe\xc5\xa1a\xc4\x8denjem Gandhi podajal izjave, da bo na cilju iz morske vode pridobival svojo sol. S tem je protestiral proti zakonu, ki je Indijcem prepovedoval pridobivanje soli. Pohod je dobil dramati\xc4\x8dne razse\xc5\xbenosti, saj se je okrog njega zgrinjala vse ve\xc4\x8dja mno\xc5\xbeica, \xc4\x8demur je sledila tudi medijska pozornost. Gandhija so aretirali \xc5\xa1ele dolgo po tem, ko je \xc5\xbee pri\xc5\xa1el na cilj in opravil kaznivo dejanje. Angle\xc5\xbei so za\xc4\x8deli izgubljati nadzor v velikih mestih, pridobivanje soli pa je postalo civilna nepokor\xc5\xa1\xc4\x8dina, ki je imela povsem finan\xc4\x8dne posledice, \xc4\x8detudi je bila prepredena s skorajda nacionalisti\xc4\x8dno ekstazo svobode. Gandhija so izpustili in ga povabili na pogajanja v London. Od 12. septembra do 6. decembra tako sodeluje v Londonu na konferenci, kjer ni dosegel dogovora, a angle\xc5\xa1ka javnost je njegov obisk pospremila s simpatijami._NEWLINE_Eden pomembnej\xc5\xa1ih Gandhijevih projektov pri pogajanju z imperijem o bodo\xc4\x8di ustavi Indije je bilo vpra\xc5\xa1anje najni\xc5\xbejih kast, ki praviloma niso imele nobenih pravic v tradicionalni ureditvi. Gandhi je zavzel trdno stali\xc5\xa1\xc4\x8de, da se jim zagotovi znatno in sorazmerno zastopstvo v predstavni\xc5\xa1kem telesu po novi ustavi. Za pravice in mirno ureditev tega spora je gladovno stavkal in se pogajal podhranjen s predstavniki izobra\xc5\xbeenih nedotakljivih, ki so vnesli v pogajanja britanski predlog, ki bi nedotakljive v celoti lo\xc4\x8dil od hindujske vere in jim dal enake pravice kot muslimanom in drugim skupnostim, ki so bile lo\xc4\x8deno voljene. Na dolgi rok je bil to politi\xc4\x8dno prav tako problemati\xc4\x8den predlog. Oblikovanje ustave in nenehni upori prebivalstva so leta 1933 pomenili predvsem veliko aretacij Gandhija, ki jih je bilo te\xc5\xbeko pravno opravi\xc4\x8diti pred prebivalstvom. Dvakrat je v zaporu leta 1932, trikrat leta 1933, pri tem se opira na uporabo medijev in dalj\xc5\xa1e poste. Ustanovi tudi tednik Harijan, namenjen kasti nedotakljivih. Od let 1934-1939 zapusti Kongres in se popolnoma posveti novi Indijski ustavi, ki bi tako bila sestavljena iz mirnega sobivanja hindujcev in muslimanov, kar pa ni bilo v interesu tedanjega kongresa._NEWLINE_Kot svetovno znana osebnost in narodni voditelj je dajal mnenja tudi o Evropi. Leta 1938 je tako pozival \xc4\x8cehe, da se uprejo Nemcem z nenasiljem in naj ne uporabljajo metkov. Podobno je svetoval tudi Judom v Nem\xc4\x8diji: \xe2\x80\x9cJudje v Nem\xc4\x8diji lahko uporabijo Satjagraho v neskon\xc4\x8dno bolj\xc5\xa1ih pogojih kot bi jo lahko Indijci v Ju\xc5\xbeni Afriki,\xe2\x80\x9d je napisal v tedniku Harijan 11. novembra 1938. \xe2\x80\x9cJudje so veliko bolj obdarovani kot Indijci v Ju\xc5\xbeni Afriki.\xe2\x80\x9d "Miren in premi\xc5\xa1ljen odpor neoboro\xc5\xbeenih mo\xc5\xbe in \xc5\xbeensk bo lahko spremenilo zimo obupa v poletje upanja." "Nem\xc5\xa1ki Judje bodo dosegli trajno zmago nad Nem\xc5\xa1kimi gentili, saj jih bodo spreobrnili v \xc4\x8da\xc5\xa1\xc4\x8denje \xc4\x8dlove\xc5\xa1kega dostojanstva.\xe2\x80\x9d_NEWLINE_Gandhi je celo svetoval Judom, naj molijo za Hitlerja. \xe2\x80\x9c\xc4\x8ce bi samo en Jud tako ravnal, bi lahko re\xc5\xa1il svojo samospo\xc5\xa1tovanje in zapustil zgled, ki bi kot infekcija lahko re\xc5\xa1il vse Judstvo." Njegov prijatelj in po nekaterih pri\xc4\x8devanjih intimni prijatelj, Hermann Kallenbach, je izra\xc5\xbeal dvom. Ghandi je komentiral svojega prijatelja: \xe2\x80\x9c[Hermann] \xc5\xbeeli biti nenasilen, \xe2\x80\x9ca trpljenje njegovih bli\xc5\xbenjih Judov je prehudo za potrpeti.\xe2\x80\x9d Gandhi je dodal: \xe2\x80\x9cSam se je prepiram glede njegove jeze, a ma\xc5\xa1\xc4\x8devati se je sladko, a odpustiti bo\xc5\xbeansko.\xe2\x80\x9d Tudi po vojni, po vseh dejstvih Holokavsta, je Gandhi vztrajal:\xe2\x80\x9c..Judje bi se morali sami ponuditi mesarjevem no\xc5\xbeu...Sami bi se morali vre\xc4\x8di v morje s klifov...Tako bi vzdignili svet in ljudstvo Nem\xc4\x8dije. Kot taki so podlegli v njihovih milijonih.\xe2\x80\x9d_NEWLINE_Ko je leta 1939 v Evropi izbruhnila druga svetovna vojna, se je Gandhi postavil na britansko stran. Postane tudi kriti\xc4\x8den do nacizma kot dr\xc5\xbeavne ureditve, ki jo imenuje \xe2\x80\x9cgolo, nemilo silo, ki je le to\xc4\x8dna znanost in deluje z znanstveno natan\xc4\x8dnostjo." Japonske \xc4\x8dete so leta 1942 iz Burme hitro napredovale proti Indiji. Britanci so uvideli, da Indije ne bodo sposobni ubraniti a kljub temu Indijcem niso pustili, da bi se branili sami. Gandhi je avgusta na Indijskem kongresu Britance spet pozval, naj zapustijo Indijo. \xc5\xbde naslednji dan so Gandhija in vse \xc4\x8dlane kongresa aretirali in odpeljali v zapor. Gandhi se je medtem v je\xc4\x8di grozil z gladovno stavko, \xc4\x8de mu ne bodo dovolili vsaj komunikacije s somi\xc5\xa1ljeniki. Tako so mu dovolili, da se lahko sre\xc4\x8da in se pogovarja s komerkoli v \xc4\x8dasu trajanja posta, ob prekinitvi posta pa se mora vrniti v zapor. Ghandi se je namesto tega odlo\xc4\x8dil za gladovno stavko in ni zapustil zapora, a je stavko po ve\xc4\x8d kot treh tednih prekinil in popil nekaj pomaran\xc4\x8dnega soka. Mnogi trdijo, da je tedaj bolehal za malarijo, glasni so bili tedaj tudi pomisleki, da post ob pomaran\xc4\x8dnem soku ni naporen dose\xc5\xbeek. Indija zaradi vojne utrpi stra\xc5\xa1no lakoto, deloma zaradi vojne, deloma zaradi vi\xc5\xa1je sile neurja, ki povzro\xc4\x8di veliko \xc5\xa1kode na polj\xc5\xa1\xc4\x8dinah. Leta 1944 umre njegova \xc5\xbeena Kasturbaj, ki je bila tedaj z njim zaprta v zaporu._NEWLINE_Maja 1945 se je kon\xc4\x8dala druga svetovna vojna. Indiji je bil priznan status neodvisne dr\xc5\xbeave. Pod Nehrujevim vodstvom je bila ustanovljena prva indijska vlada in 15. avgusta 1945 je Indija razglasila samostojnost. Hkrati z osamosvojitvijo so islamske oblasti v zahodnem delu dr\xc5\xbeave, Pakistanu, razglasile svojo islamsko republiko. Hindujci in muslimani na obeh straneh meje so be\xc5\xbeali na drugo stran meje. Izbruhnili so nemiri. Stanje je mejilo na dr\xc5\xbeavljansko vojno, zabele\xc5\xbeeno je bilo ve\xc4\x8d kot pol milijona mrtvih, ogor\xc4\x8denje mednarodne skupnosti je bilo veliko, kar je spro\xc5\xbeilo te\xc5\xbenje po tem, da Indija potrebuje koloniste._NEWLINE_Hudi nemiri in nastanek kar dveh dr\xc5\xbeav namesto ene, redefinicija Indije in nova vloga indijskega podkralja, so Ghandija postavili v vlogo voditelja stare ideje sobivanja Indije, ki se je \xc5\xbeelela mirno osamosvojiti od imperija. Odlo\xc4\x8dil se je tako vpri\xc4\x8do hudega klanja za gladovno stavko do pisne zaprisege obeh strani k miru vsaj v New Delhiju. Rezultat je bil na mo\xc4\x8d presenetljiv, saj sta \xc5\xbee po nekaj dneh obe strani umaknili vojno napoved. Nekateri strastni domoljubi pa so Gandhijev neverjetni uspeh razumeli kot izdajo. Ena od skupin je na sestanku iz\xc5\xberebala mladeni\xc4\x8da, ki naj bi ga umoril. Prepri\xc4\x8dani so bili, da jih Gandhi po naro\xc4\x8dilu muslimanov izsiljuje z gladovno stavko za denar. Gandhi je atentat pre\xc5\xbeivel, enega mladeni\xc4\x8da pa so ujeli in aretirali. Ista skupina je posku\xc5\xa1ala \xc5\xa1e ve\xc4\x8dkrat, praviloma je bil tudi atentator isti, na koncu tudi uspe\xc5\xa1en._NEWLINE_30. januarja 1948 je Nathuram Godse izvedel uspe\xc5\xa1en atentat nad Ghandijem ob poti skozi vrt ob hi\xc5\xa1i njegovega prijatelja. Pristopil je k njemu med molitvijo. Odrinil je dekle, na katero se je starec opiral za hojo, izpod ogrinjala potegnil samokres in ga iz bli\xc5\xbeine trikrat ustrelil v prsi. Nato je zaklical \xc2\xbbpolicija!\xc2\xab\xc2\xa0in se predal._NEWLINE_Aretacije, proces in razprave ob atentatu so dobile veliko medijske pozornosti. Predvsem glavnega organizatorja, za katerega so bila na voljo le nekatera pri\xc4\x8devanja, zaradi pomanjkanja dokazov nikoli niso obsodili. Vinayak Damodar Savarkar je bil tako opro\xc5\xa1\xc4\x8den pred kazenskim sodi\xc5\xa1\xc4\x8dem, a je bil kasneje ve\xc4\x8dkrat pred parlamentarno komisijo ponovno kaznovan s prepovedjo politi\xc4\x8dnega delovanja. Do smrti je ostal odkrit militarist in prista\xc5\xa1 mo\xc4\x8dnega oboro\xc5\xbeevanja Indije.\n_START_SECTION_\nSatjagraha\n_START_PARAGRAPH_\nGandhi zelo jasno in odlo\xc4\x8dno odklanja idejo, da gre pri Satjagrahi za pasivno agresivnost, temve\xc4\x8d za spoznanje o napa\xc4\x8dnem vedenju, o pravilnem vedenju. Oseba, ki verjame v nenasilno po\xc5\xa1teno resnico v dialogu, ne bo izrabljala svojega boja za povzro\xc4\x8danje \xc5\xa1kode. Prav tako je dejal, da potrebuje vojake za tak\xc5\xa1en boj. Namre\xc4\x8d osebe, ki ni sposobna ubiti, ni mo\xc4\x8d u\xc4\x8diti nenasilnega odpora. S Satjegraho postane nasilje znak nemo\xc4\x8di, mo\xc4\x8d pa se lahko dose\xc5\xbee le z dialogom. Gandhi je velikokrat izjavil, da so njegove vrednote preproste in izhajajo iz tradicionalnih hindujskih prepri\xc4\x8danj: resnice (satje) in nenasilja (ahimse)._NEWLINE_Ve\xc4\x8dino svojih idej je sporo\xc4\x8dal preko pamfletov in \xc4\x8dlankov, za sabo je pustil veliko pisanja, saj je bil dolgoletni urednik in pisec prispevkov za ve\xc4\x8d \xc4\x8dasopisov, \xc5\xa1e posebej pa izstopa \xc4\x8dasopis Mlada Indija. Svojo novinarsko dejavnost je pri\xc4\x8del \xc5\xbee v Ju\xc5\xbeni Afriki._NEWLINE__NEWLINE_Duh nenasilja je objasnil ve\xc4\x8dkrat v novinarskih pisanjih:_NEWLINE_Nesodelovanje ni gibanje bahanja, razgrajanja ali sleparjenja, pa\xc4\x8d pa preskus na\xc5\xa1e iskrenosti. Zahteva \xc4\x8dvrsto in tiho \xc5\xbertvovanje. Je izziv na\xc5\xa1i po\xc5\xa1tenosti in na\xc5\xa1i zmo\xc5\xbenosti za nacionalno delo. In ve\xc4\x8d kot naredimo, bolj se zavedamo, da je treba storiti \xc5\xa1e veliko ve\xc4\x8d, kakor smo pri\xc4\x8dakovali. In ta misel na na\xc5\xa1o nepopolnost nas mora narediti poni\xc5\xbene._NEWLINE_Nesodelujo\xc4\x8di si prizadeva, da bi vzbudil pozornost in da bi bil za zgled, pa ne z nasiljem, temve\xc4\x8d z nevsiljivo poni\xc5\xbenostjo._NEWLINE_Nepremi\xc5\xa1ljena neposlu\xc5\xa1nost pomeni razkroj dru\xc5\xbebe. Zato se morajo tisti, ki se prizadevajo za dr\xc5\xbeavljansko neposlu\xc5\xa1nost, najprej nau\xc4\x8diti umetnosti radovoljnega podrejanja zakonom prostovoljnih zvez, kot so stranke, konference in druga telesa, pa tudi podrejanja dr\xc5\xbeavnim zakonom, naj so jim v\xc5\xa1e\xc4\x8d ali ne. Dr\xc5\xbeavljanska neposlu\xc5\xa1nost ni stanje brezzakonitosti in samopa\xc5\xa1nosti, temve\xc4\x8d predpostavlja duha, ki spo\xc5\xa1tuje zakon in je samoobvladan.\n_START_SECTION_\nSledilci in mednarodni vpliv\n_START_PARAGRAPH_\nGandhi je vplival na veliko pomembnih voditeljev in politi\xc4\x8dnih gibanj. Predvsem je bil pomemben za voditelje gibanj za dr\xc5\xbeavljanske pravice Afroameri\xc4\x8danov v ZDA, \xc5\xa1e posebej pa za Martina Luthra Kinga, Jamesa Lawsona in Jamesa Bevela. King je \xc5\xa1e posebej izpostavljen, saj je v\xc4\x8dasih imenoval Gandija za \xc2\xbbmalega rjavega svetnika\xc2\xab\xc2\xa0(the little brown saint). Prav tako je navdihoval tudi aktivista in nekdanjega predsednika Ju\xc5\xbenoafri\xc5\xa1ke republike Nelsona Mandelo, ki je sledil Gandhijevi doktrini nenasilnega protesta in njegovi filozofiji v zgodnjem otro\xc5\xa1tvu, \xc5\xa1e bolj pa njegovega predhodnika v boju zoper apartheid, Alberta Lutulija._NEWLINE_Gandhijevo \xc5\xbeivljenje in njegovi nauki so navdihnili mnoge politike in filozofe, ki se v svojem delovanju izrazito naslanjajo na Ghandija in njegovo idejno mentorstvo ter tako \xc5\xa1irijo svoje in Gandhijeve ideje. Romain Rolland je bil prvi, ki je v Evropi pisal o Ghandiju leta 1924, \xc4\x8detudi tedaj \xc5\xa1e ni sre\xc4\x8dal Mahatme ali se z njim dopisoval. V letu 1931 se je Gandhi dopisoval s pomembnim evropskim fizikom Albertom Einsteinom, ki ga je v pismu pohvalil kot mo\xc5\xbea, ki bi moral biti za vzgled prihodnjim generacijam. Einstein tako pi\xc5\xa1e o Gandhiju:_NEWLINE_Mahatma Gandhi in njegovi \xc5\xbeivljenjski dose\xc5\xbeki so unikatni v politi\xc4\x8dni zgodovini sveta. Izumil je popolnoma nova in humana sredstva za osvobodilno vojno okupirane dr\xc5\xbeave in izvajal ter uporabljal ta sredstva z veliko energije in predanosti. Moralni vpliv, ki ga je imel s tem na zavestna premi\xc5\xa1ljujo\xc4\x8da \xc4\x8dlove\xc5\xa1ka bitja vsega civiliziranega sveta, bo verjetno veliko bolj trajen, kot se zdi v na\xc5\xa1ih \xc4\x8dasih, ki poveli\xc4\x8duje sile brutalnega nasilja. Kajti dolgotrajno bo samo delo dr\xc5\xbeavnika, ki prebudi in omogo\xc4\x8di moralno mo\xc4\x8d svojih ljudstev z lastnim zgledom ter izobra\xc5\xbeevalnimi deli. Mi vsi smo lahko sre\xc4\x8dni in hvale\xc5\xbeni, da nam je usoda naklonila tako razsvetljenega sodobnika, zgled prihodnjim generacijam._NEWLINE_Generacije, ki prihajajo, bodo te\xc5\xbeko verjele, da je tak kot tale hodil po zemlji z mesom in krvjo._NEWLINE_Podobno je tudi britanski glasbenik John Lennon omenjal Gandhija, ko je \xc5\xbeelel pojasniti svoja stali\xc5\xa1\xc4\x8da do nenasilja.\n_START_SECTION_\nSvetovni praznik\n_START_PARAGRAPH_\nLeta 2007 je Generalna skup\xc5\xa1\xc4\x8dina Organizacije zdru\xc5\xbeenih narodov razglasila Gandhijev rojstni dan, 2. oktober, za mednarodni dan nenasilja. 30. januar je bil kot obletnica Gandhijeve smrti razgla\xc5\xa1en za \xc5\xa1olski dan nenasilja in miru, na predlog organizacije UNESCO leta 1948. Tako ureditev so prevzele \xc5\xa1ole v mnogih dr\xc5\xbeavah. V nekaterih dr\xc5\xbeavah na ju\xc5\xbeni polobli se ta dan praznuje na 30. marec.\n_START_SECTION_\nNagrade\n_START_PARAGRAPH_\nVlada Indije vsako leto podeljuje Gandhijevo mirovno nagrado dru\xc5\xbebenim delavcem, svetovnim voditeljem in drugim zaslu\xc5\xbenim dr\xc5\xbeavljanom. Nelson Mandela, vodja boja za preseganje rasnih razlik, je izstopajo\xc4\x8di neindijski prejemnik te nagrade._NEWLINE_V letu 2011 ga je uredni\xc5\xa1tvo ameri\xc5\xa1ke revije Time uvrstilo na svoj seznam 25 najve\xc4\x8djih politi\xc4\x8dnih osebnosti vseh \xc4\x8dasov._NEWLINE_Gandhi ni nikoli prejel Nobelove nagrade za mir, \xc4\x8deprav je bil nominiran petkrat. Zadr\xc5\xbeki so bili ve\xc4\x8dinoma plod nacionalisti\xc4\x8dnih pomislekov. Desetletja kasneje je Nobelova komisija javno izrazila ob\xc5\xbealovanje in pojasnila svojo neodlo\xc4\x8dnost. Leta 1948 je bil prav tako nominiran, a zaradi atentata ni bilo mo\xc4\x8d podeliti tak\xc5\xa1ne nagrade. Tistega leta se je komisija odlo\xc4\x8dila, da nagrade v kategoriji miru ne podelijo, saj da \xc2\xbbni na voljo primernega \xc5\xbeivega kandidata.\xc2\xab\xc2\xa0Razpravljali so, da bi Gandiju podelili nagrado posthumno, zato se sklepa, da je bila verjetno namenjena ravno njemu. Ko je 14. dalajlama prejel nagrado leta 1989, je predsednik akademije rekel, da je ta nagrada \xc2\xbbdelno posve\xc4\x8dena spominu na Mahatmo Gandhija\xc2\xab, kateremu se je za navdih zahvalil tudi sam nagrajenec, ki je za \xc4\x8dasa podelitve \xc5\xbeivel v Indiji.\n_START_SECTION_\nFilm, gledali\xc5\xa1\xc4\x8de in knji\xc5\xbeevnost\n_START_PARAGRAPH_\n5 ur in 9 minut dolg biografski dokumentarni film Mahatma: Life of Gandhi, 1869\xe2\x80\x931948, ki ga je re\xc5\xbeiral Vithalbhai Jhaveri  leta 1968, citira besede Mahatme in uporablja arhivske posnetke vseh vrst. Leta je 1982 Richard Attenborough re\xc5\xbeiral film Gandhi, ki je prejel tudi oskarja za najbolj\xc5\xa1i film._NEWLINE_Leta 1996 je bil posnet film The Making of the Mahatma, ki dokumentira razvoj Gandhija iz mladega odvetnika v politi\xc4\x8dnega voditelja. Gandhi je tudi lik v bollywoodski komediji Lage Raho Munna Bhai._NEWLINE_Jahnu Barua je leta 2005 re\xc5\xbeiral film Maine Gandhi Ko Nahin Mara (Jaz nisem ubil Gandhija), ki uporablja izginjajo\xc4\x8d spomin na Gandhijeve vrednote v sodobni dru\xc5\xbebi kot metaforo za senilno pozabljivost protagonista._NEWLINE_Gandhi ima tudi nasprotnike in realisti\xc4\x8dne upodobitelje. Tako obstaja igra iz leta 1995 Gandhi Virudh Gandhi, ki upodablja odnos med o\xc4\x8detom in njegovim sinom Harilalom, ki je bil te\xc5\xbeak alkoholik, dol\xc5\xbenik in bera\xc4\x8d. Leta 2007 je iz\xc5\xa1el film Gandhi, moj o\xc4\x8de, ki je navdahnjen z isto temo. Igra iz leta 1989 Me Nathuram Godse Boltoy in predstava iz leta 1997 Gandhi Ambedkar kritizirata njegova na\xc4\x8dela in njegovo osebo._NEWLINE_Kar nekaj obse\xc5\xbenih biografij je na voljo o avtorju, tudi sam Mahatma je napisal svojo zgodbo z imenom Moji eksprimenti z resnico, ki je prevedena tudi v slovenski jezik.\n_START_SECTION_\nTrenutni vpliv na Indijo\n_START_PARAGRAPH_\nIndija s svojo divjo ekonomsko modernizacijo in urbanizacijo je zavrnila marsikatero Gandhijevo ekonomsko idejo, \xc4\x8de ne vseh, priznava pa ve\xc4\x8dino njegove politike. Gandhi pooseblja politi\xc4\x8dno identiteto dr\xc5\xbeave, ki je strpna, sekularna demokracija in dejansko najve\xc4\x8dja demokrati\xc4\x8dna dr\xc5\xbeava na svetu._NEWLINE_Gandhijev rojstni dan, 2. oktober, je dr\xc5\xbeavni praznik v Indiji. Gandijeva podoba krasi tudi skoraj vse bankovce Indijske centralne banke. Dan Gandhijeve smrti je razgla\xc5\xa1en za dan mu\xc4\x8denikov v Indiji. V pala\xc4\x8di v kraju Maduraj je urejen muzej Mahatme Gandhija, posve\xc4\x8denih pa mu je tudi ve\xc4\x8d templjev.'